Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยประเทศไทยได้รับมอบหมายให้เป็นเจ้าภาพจัดการประชุมสุดยอดอาเซียน
ครั้งที่ ๑๕ และการประชุมที่เกี่ยวข้อง (15th ASEAN
Summit and Related
Summit) ระหว่างวันที่ ๒๑ ถึงวันที่ ๒๕ ตุลาคม พ.ศ. ๒๕๕๒ ณ
อำเภอชะอำ จังหวัดเพชรบุรี และอำเภอหัวหิน จังหวัดประจวบคีรีขันธ์
โดยมีผู้นำประเทศ จำนวน ๒๐ ประเทศ และผู้นำประเทศคู่เจรจา จำนวน ๖ ประเทศ
เข้าร่วมการประชุมดังกล่าว

จากสถานการณ์การชุมนุมประท้วงและขัดขวางการประชุมสุดยอดอาเซียน
ครั้งที่ ๑๔ และการประชุมที่เกี่ยวข้อง ระหว่างวันที่ ๑๐ ถึงวันที่ ๑๒ เมษายน พ.ศ.
๒๕๕๒ ณ โรงแรมรอยัล คลิฟ บีช รีสอร์ท พัทยา จังหวัดชลบุรี
จนขยายลุกลามเป็นเหตุการณ์การก่อความไม่สงบ
ซึ่งขัดต่อบทบัญญัติของกฎหมายและรัฐธรรมนูญแห่งราชอาณาจักรไทย
เป็นเหตุให้ไม่สามารถดำเนินการประชุมจนแล้วเสร็จได้ทำให้เกิดผลเสียหายต่อประเทศไทย
ทั้งในด้านภาพลักษณ์ เกียรติยศ ชื่อเสียง ในประชาคมระหว่างประเทศ
รวมทั้งความเชื่อมั่นในระบบบริหารราชการแผ่นดินของประเทศไทย
ซึ่งต่อมาประเทศไทยได้รับมอบหมายให้เป็นเจ้าภาพการประชุมรัฐมนตรีว่าการกระทรวงการต่างประเทศอาเซียน
และการประชุมอื่น ๆ ที่เกี่ยวข้อง ระหว่างวันที่ ๑๗ ถึงวันที่ ๒๓ กรกฎาคม พ.ศ.
๒๕๕๒ ณ จังหวัดภูเก็ต โดยคณะรัฐมนตรีได้ให้ความเห็นชอบในการประกาศพื้นที่ปรากฏเหตุการณ์อันกระทบต่อความมั่นคงภายในราชอาณาจักรในเขตพื้นที่การประชุมดังกล่าว
โดยสามารถบริหารจัดการการรักษาความปลอดภัยได้อย่างมีประสิทธิภาพ
เป็นผลให้การประชุมเป็นไปด้วยความเรียบร้อยสำเร็จลุล่วงไปด้วยดี
เกิดความเชื่อมั่นในความปลอดภัยแก่ประเทศต่าง ๆ สำหรับการประชุมในครั้งนี้นั้น
ปรากฏว่ามีความพยายามดำเนินการขัดขวางหรือก่อความวุ่นวายหรือการก่อวินาศกรรมในลักษณะการก่อกวนในบริเวณพื้นที่ที่จะจัดการประชุม
ในลักษณะเช่นเดียวกับเหตุการณ์ที่พัทยาอีกครั้ง
ประกอบกับพื้นที่ดังกล่าวเป็นแหล่งท่องเที่ยวที่สำคัญ
ซึ่งอาจมีกลุ่มผู้ก่อความไม่สงบ ทั้งจากภายในประเทศและจากภายนอกประเทศ
เข้ามาก่อเหตุร้ายในห้วงเวลาการประชุม เพื่อทำลายภาพลักษณ์การท่องเที่ยวและเศรษฐกิจของประเทศไทย
ดังนั้น เพื่อให้การบริหารจัดการในการรักษาความปลอดภัยในการประชุมมีเอกภาพ
เนื่องจากมีหน่วยงานหลายหน่วยงานร่วมในการปฏิบัติงาน
จึงมีความจำเป็นอย่างยิ่งที่จะต้องกำหนดมาตรการป้องกันและแก้ไขมิให้เกิดสถานการณ์ที่ทำให้การประชุมดังกล่าวไม่ประสบผลสำเร็จ
หรือหากเกิดสถานการณ์ขึ้นเจ้าหน้าที่ของรัฐสามารถแก้ไขปัญหาให้ยุติโดยเร็ว
โดยไม่ส่งผลกระทบต่อความมั่นคงภายในราชอาณาจักร

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑
และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะรัฐมนตรีจึงมีมติเมื่อวันที่
๖ ตุลาคม พ.ศ. ๒๕๕๒ ดังต่อไปนี้

๑.  ให้เขตพื้นที่ตำบลชะอำ
ตำบลดอนขุนห้วย ตำบลเขาใหญ่ ตำบลสามพระยา ตำบลไร่ใหม่พัฒนา อำเภอชะอำ
จังหวัดเพชรบุรี และตำบลหัวหิน ตำบลหินเหล็กไฟ ตำบลทับใต้ ตำบลหนองแก อำเภอหัวหิน
จังหวัดประจวบคีรีขันธ์ และทะเลอาณาเขตชายฝั่ง ตำบลชะอำ อำเภอชะอำ จังหวัดเพชรบุรี
และตำบลหัวหิน ตำบลหนองแก อำเภอหัวหิน จังหวัดประจวบคีรีขันธ์
เว้นเขตพระราชฐานวังไกลกังวล
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกันปราบปราม
ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรโดยการจัดทำแผนการดำเนินการในการบูรณาการการกำกับ
ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด รวมทั้งจัดตั้งศูนย์อำนวยการหรือหน่วยงานที่เรียกชื่ออย่างอื่นเพื่อปฏิบัติภารกิจการรักษาความปลอดภัยในการประชุมนี้เป็นการเฉพาะ

ทั้งนี้ ให้มีผลบังคับใช้ระหว่างวันที่ ๑๒
ถึงวันที่ ๒๗ ตุลาคม พ.ศ. ๒๕๕๒

ประกาศ
ณ วันที่ ๗ ตุลาคม พ.ศ. ๒๕๕๒
อภิสิทธิ์
 เวชชาชีวะ
นายกรัฐมนตรี

ปริยานุช/ผู้จัดทำ
๑๓
ตุลาคม ๒๕๕๒
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๖/ตอนพิเศษ ๑๔๘ ง/หน้า ๑/๗ ตุลาคม ๒๕๕๒